ธปท.ส่งสัญญาณดอกเบี้ยขาขึ้น แนะเอกชนเร่งปรับตัว
ธปท.ส่งสัญญาณดอกเบี้ยปีนี้ขึ้นแน่นอน เพราะเศรษฐกิจไทยมีแนวโน้มการขยายตัวดีขึ้น แนะภาคเอกชนเร่งปรับตัวรับมือ
14 ม.ค. 2553

ธปท.ส่งสัญญาณดอกเบี้ยปีนี้ขึ้นแน่นอน เพราะเศรษฐกิจไทยมีแนวโน้มการขยายตัวดีขึ้น แนะภาคเอกชนเร่งปรับตัวรับมือ
นายบัณฑิต นิจถาวร รองผู้ว่าการ ด้านเสถียรภาพการเงิน ธนาคารแห่งประเทศไทย(ธปท.) กล่าวปาฐกถาพิเศษเรื่อง”ทิศทางเศรษฐกิจและนโยบายทางการเงินปี 2553” ในงานสัมมนาบริษัทหลักทรัพย์กรุงศรีอยุธยา ว่า ภาวะเศรษฐกิจไทยฟื้นตัวได้ต่อเนื่อง เห็นได้จากกิจกรรมหลักๆ ในช่วงไตรมาส 4 ที่ผ่านมา คือ เกษตร ส่งออก อสังหาริมทรัพย์ และท่องเที่ยว มีการปรับตัวที่ดีขึ้น ด้านสถาบันการเงินก็เข้มแข็งมีการแข่งขันรับเงินฝากและปล่อยสินเชื่อมากขึ้น และมีเม็ดเงินจากมาตรการกระตุ้นภาครัฐ ทำให้มองว่ากลุ่มประเทศเอเชียรวมทั้งไทยมีโอกาสขยายตัวดีกว่ากลุ่มประเทศอุตสาหกรรมหลักค่อนข้างชัดเจน ดังนั้น ความจำเป็นที่จะใช้ดอกเบี้ยต่ำกระตุ้นต่อ เหมือน 2-3 ปีที่ผ่านมาคงจำเป็นน้อยลง
“แนวโน้มที่เศรษฐกิจฟื้นตัวได้เช่นนี้ ถึงจุดหนึ่งดอกเบี้ยต้องปรับเข้าสู่ระดับปกติ การลดระดับการกระตุ้นเศรษฐกิจด้วยอัตราดอกเบี้ยต่ำต้องเกิดในปีนี้ แต่จะเกิดเมื่อไร ดอกเบี้ยจะปรับขึ้นช่วงไหน คณะกรรมการนโยบายการเงิน(กนง.) จะพิจารณาให้รอบครอบภายใต้เงื่อนเวลาที่เหมาะสม ดูเงินเฟ้อประกอบ ดูความสมดุลในการรักษาเสถียรภาพเศรษฐกิจ แต่จะไม่ให้กระทบต่อการฟื้นตัวของเศรษฐกิจ” นายบัณฑิตกล่าว 
อย่างไรก็ตามการเปลี่ยนแปลงนโยบายการเงินคงจะเกิดขึ้นแบบค่อยเป็นค่อยไป เพราะเงินเฟ้อช่วงนี้แม้จะเร่งตัวขึ้น แต่เงินเฟ้อปีนี้ก็ยังน่าจะอยู่ในกรอบเป้าหมายเงินเฟ้อพื้นฐานที่ 0.5-3% เพราะถ้าดูจากอุปสงค์หรือความต้องการบริโภคสินค้าก็ยังไม่ได้เพิ่มขึ้นมากนัก ส่วนเงินเฟ้อทั่วไปคงจะเพิ่มขึ้นได้ง่ายกว่า เพราะมีผลกระทบจากราคาน้ำมัน และราคาสินค้าเกษตรที่แพงขึ้น รวมถึงมีข้อมูลเงินเฟ้อจากฐานปีที่แล้วต่ำด้วย 
ทั้งนี้ เอกชนต้องเตรียมรับมือกับความผันผวนของตลาดการเงิน จากภาวะเงินทุนไหลเข้าที่จะเพิ่มขึ้น ซึ่งจะส่งผลต่ออัตราแลกเปลี่ยนค่าเงินบาทให้แข็งค่าขึ้นในระยะต่อไปด้วย เนื่องจากปริมาณเงินทุนไหลเข้ามาในภูมิภาคเอเชีย รวมทั้งประเทศไทยจะมีเพิ่มขึ้นกว่าช่วงที่ผ่านมา เพราะนักลงทุนส่วนใหญ่มองว่าโอกาสในการหาผลตอบแทนจากเงินในภูมิภาคนี้น่าจะให้อัตราผลตอบแทนที่สูงกว่าเข้าไปลงทุนในกลุ่มประเทศอุตสาหกรรมหลัก